方岳
三次韵答惠兰亭纸翠毫笔
半生书痴虫蠹木，不管瓶无旧储粟。
青灯竹屋雪村寒，声鸣益悲梦难续。
晚菘早韭有书味，诗腹冰清鄙梁肉。
迩来毛颖会稽楮，乃欺余贫共羞缩。
夜深磨墨诉石平，五色荣光随下烛。
窗间错落惊暴富，每见儿曹辄相祝。
奇笺勿污寒具油，玩弄其毋当肴蔌。
觚棱古瓦亦欢喜，春浪生池含雪瀑。
霜毫世辈何多耶，向者心期一夔足。
吾生但识鼠须健，未省禽鱼堪汗牍。
重绨十袭不敢吮，谁作猗那颂於穆。
最怜长安骄騃儿，翠毫入手春山蹙。
平时作叶供媚抚，拔羽诗书岂吾恧。
何知梳洗晓鬟绿，解出文章排五鹿。
策勋翰墨玉床籍，未羡香车驾金犊。
如闻六宫今弋绨，钗梁不饰黄花菊。
细钿高朵花为笔，创巧宁知谁缚束。
吁嗟文采信为累，莫拯多生羽毛秃。